26 dood op O-Kaapse paaie | Netwerk24
Deur Cara-Lee Dorfling 02 Desember 2019 15:00
Die wrak van die passasiersbus wat Saterdagaand by Sugarbush in die Oos-Kaap langs die N2 afgerol het. Foto: Verskaf
Minstens 26 mense, onder wie ’n baba van nege maande oud, is die afgelope naweek op Oos-Kaapse paaie dood.
Die provinsiale departement van vervoer en veiligheid sê in ’n verklaring dronk- en roekelose bestuur, nalatigheid, asook menslike foute, is van die hoofredes wat tot die dood van die mense gelei het.
Weziwe Tikana-Gxothiwe, die Oos-Kaapse LUR vir vervoer en veiligheid, het Maandagoggend gesê dit was ’n swart naweek op die provinsie se paaie.
“Dit is skokkend om so baie lewens op die manier te verloor,” het Tikana-Gxothiwe gesê.
Insleepdienste het Sondag gehelp om die wrak van die passasiersbus by die ongelukstoneel weg te sleep. Foto: Verskaf
Sy sê sake van strafbare manslag is vir elke noodlottige padongeluk geopen. Die skuldiges sal aanspreeklik gehou word.
“Belangrike bewyse, soos dié van bloedmonsters, is versamel in gevalle waar dronkbestuur vermoed word. Dit sal gebruik word wanneer die sake (in die hof) aangehoor word.”
Volgens die departement is 16 passasiers, vyf bestuurders en vyf voetgangers dood.
Een van hulle het ’n passasiersbus bestuur wat Saterdagaand met 25 passasiers van Durban na Kaapstad op pad was.
Die bestuurder het omstreeks 23:00 op die N2 naby Sugarbush, net buite Mount Ayliff, beheer oor die bus verloor.
Volgens Sizwe Kupelo, woordvoerder vir die Oos-Kaapse departement van gesondheid, het die bus sowat 200 m teen ’n skuinste afgerol tot in ’n vlak rivier.
Drie mense, onder andere die bestuurder, was in die wrak vasgekeer. Noodpersoneel het meganiese toerusting gebruik om die vasgekeerde mense te bevry. Die twee passasiers het oorleef, maar die bestuurder is dood.
Die res van die passasiers is nie ernstig beseer nie.
Tikana-Gxothiwe het motoriste Maandag gewaarsku om waaksaam te wees en alle padreëls te gehoorsaam in die besige feestydperk wat voorlê.
Meer oor: Oos-Kaap | Sterftes | Ongeluk | Paaie
Centurion-man tref koedoe, skryf kar af